নিজস্ব প্রতিবেদন : গার্ডেনরিচ পাম্পিং স্টেশনে বিভিন্ন কাজের জন্য দক্ষিণ কলকাতার বিস্তীর্ণ এলাকায় শনিবার সকাল থেকে রবিবার সকাল পর্যন্ত, প্রায় ২৪ ঘণ্টা, জল সরবরাহ বন্ধ থাকবে। এই সময়কালের মধ্যে পাইপে ফাটল মেরামতি, ভালভ প্রতিস্থাপন এবং রক্ষণাবেক্ষণ সহ একাধিক কাজ করা হবে। আর এই জন্যই শনিবার সকাল দশটা থেকে রবিবার সকাল পর্যন্ত কোনও পানীয় জল সরবরাহ হবে না। কলকাতা পুরসভার পক্ষ থেকে জানানো হয়েছে, কালীঘাট, রানিকুঠি, গড়ফা, বেহালা, বাঁশদ্রোণী, গান্ধী ময়দান, গলফগ্রিন, সেনপল্লি, প্রফুল্ল পার্ক, চেতলা এবং পর্ণশ্রী বুস্টার পাম্পিং স্টেশন থেকে পানীয় জল সরবরাহ বন্ধ রাখা হবে। এরফলে বেহালা, গার্ডেনরিচ, যাদবপুর, টালিগঞ্জ, ৮, ৯, ১০, ১১, ১২, ১২, ১৩, ১৪, ১৫ এবং ১৬ নম্বর বরোর কিছু অংশে জল সরবরাহ বন্ধ থাকবে ২৪ ঘণ্টা।